Agfanga hot als mit da Griacha. Ma woass aba ned gnau, ob döt, wo d' Stadt hüt isch damols scho Hüsa gsi sin. Ghoassa hots uf jeda Fall Αδέλφια (Heptá Adélphia - Sieben Brüder, wild rund uma tum sieba Berg sin.). 319 v.Chr., hond d'Karthager s'Gebiet übanoh, und noch m Zwoata Punischa Kriag isch's als Septem Fratres (Sieben Brüder) zum Römischa Riich ko, und d'Iiwohna hond s'römische Bürgerrecht kriagt. Vo do kut wohrschinli o da hütige Nama: Septem → Septa → Ceita → Ceupta → Ceuta. Ceuta isch strategisch und wirtschaftlich imma stärka wora, und isch denn nebs Tanger d'wichtigschte Stadt vo da römischa Provinz Mauretania Tingitana gsi. 429 sind denn d'Vandala igfalla und 534 isch Ceuta zum Byzantinischa Riich ko, aba scho 616 vo da Westgoten erobarat wora. 709 hond denn d'Araba überno, oan zwoa Johr bevor se uf Schpanien uffe und döt für a paar Johrhunderte bliba sind.